Omaso

Le omaso o psalterio es le tertie antestomacho del ruminantes, ma illo manca in camelides. Le alteres es le rumine (le plus grande) e le reticulo. Le omaso es quasi spheric con un diametro de 3 dm in un vacca. Illo es un poco plus grande que le reticulo e es situate al dextere del rumine in le anterior parte del cavitate peritoneal.
Le interior del omaso es providite de plicas numerose que se extende a transverso de tote le omaso. Isto resulta in un multo grande area pro absorption e le function del omaso es absorber grande quantitates de aqua ma tamben minerales, specialmente magnesia, e acidos grasse volatile que es producite in grande quantitates in le rumine. Le structura ha resultate in le nomine anglese popular “bible”. Inter le plicas particulas solide se attacha. 
Normalmente le contractiones del omaso pulsa le contento a in le abomaso, le ver stomacho, ma a vices quando troppo multe particulas solide ha entrate illos pote esser repulsate in le reticulorumine ubi le digestion microbial es plus effective.

Categoria:Systema digestive
Categoria:Anatomia de ruminante